I denne tid blomstrer de nyudsprungne blomster i flotte farver. Det gælder også i Uhrehøj Plantage ved Farsø, hvor mange ganske særlige og sjældne blomster lige nu står i fuldt flor. Især den vilde og fredede orkide Maj-gøgeurt er lige nu et smukt syn på engen hos biolog Jakob Becher. Han anslår, at der i løbet af juni vil blomstre op imod 10.000 gøgeurter på engen. Og det er kun få steder i Danmark, at så mange gøgeurter blomstrer på et sted. - I den her mængde er der ikke mange steder, de findes, siger Jakob Becher. Det kræver nemlig en kalkholdig og svampet jord med høj pH-værdi i undergrunden for at de trives – en jord som mange andre vilde blomster ikke kan tåle. - Der er mange flere muligheder for en organisme at leve her, end der er i en kornmark, siger Jakob Becher. Godt for biodiversiteten De sjældne vilde orkideer er gode for biodiversiteten, det forklarer naturvejleder Karin Winther fra Vesthimmerlands Kommune. - Hvis ikke vi har de her gøgeurter, så mister vi vores insektarter, siger Karin Winther. På trods af navnet Maj-gøgeurt blomstrer de - på grund af det kolde forår - i år i juni. I cirka tre uger står de i fuldt flor, og herefter tager nye typer gøgeurter over. Den lille lilla blomst er flot at se på, og man kunne måske fristes til at plukke eller grave den op. Derfor har de to naturelskere en klar opfordring. - Nyd den, gem den i hjertet, tag billeder af den, lyder det samstemmende fra Jakob Becher og Karin Winther.

Opsummering:
I Uhrehøj Plantage ved Farsø blomstrer Maj-gøgeurten lige nu i et antal, som man kun ser få steder i Danmark.